ลักษณะการประกอบธุรกิจ

1. ประวัติความเป็นมา

บริษัทจดทะเบียนจัดตั้งบริษัทและเริ่มดำเนินธุรกิจในปี 2533 ด้วยทุนจดทะเบียน 1 ล้านบาท ในชื่อ
“บริษัท ไทยคอนเน็คชั่น จำกัด” โดยกลุ่มผู้ก่อตั้ง คือ กลุ่มซิตี้เรียลตี้ และกลุ่ม H&Q Asia
Pacific โดยในเวลาต่อมาบริษัทได้เปลี่ยนชื่อเป็น “บริษัท ไทย อินดัสเทรียล คอนเน็คชั่น จำกัด”
และ “บริษัท ไทคอน อินดัสเทรียล คอนเน็คชั่น จำกัด (มหาชน)” ตามลำดับ

  ในช่วง 3 ปีที่ผ่านมา มีการเปลี่ยนแปลงที่สำคัญเกี่ยวกับบริษัท ดังนี้

-   ในเดือนมกราคม 2547 บริษัทได้ออกหุ้นบุริมสิทธิเพิ่มทุนจำนวน 50 ล้านหุ้น
    เสนอขายให้แก่กองทุนเพื่อการร่วมลงทุน (Thailand Equity Fund)
    โดยในเดือนกุมภาพันธ์ 2547
    กองทุนเพื่อการร่วมลงทุนได้เข้ามาเป็นผู้ถือหุ้นรายใหญ่รายหนึ่งของบริษัท
    ในการเปลี่ยนแปลงโครงสร้างการถือหุ้นของบริษัทดังกล่าว ส่งผลให้ในปัจจุบัน กลุ่มซิตี้เรียลตี้
    บริษัท สวนอุตสาหกรรมโรจนะ จำกัด (มหาชน) นายไว เชง ควน
    และกองทุนเพื่อการร่วมลงทุน เป็นผู้กำหนดทิศทางหลักของบริษัท

    -   ในเดือนเมษายน 2548 บริษัทได้โอนขายโรงงาน 39 โรงงาน รวมมูลค่า 1,730
        ล้านบาทให้แก่กองทุนรวมอสังหาริมทรัพย์ไทคอน
        โดยบริษัทเป็นผู้บริหารอสังหาริมทรัพย์ให้กับกองทุนดังกล่าว

    -   ในเดือนพฤษภาคม 2548 บริษัทได้รับคัดเลือกเป็นบริษัทในกลุ่มที่ใช้ในการคำนวณดัชนี
        “SET 100” ซึ่งจัดทำโดยตลาดหลักทรัพย์แห่งประเทศไทย

    -   ในเดือนสิงหาคม 2548 บริษัทได้จดทะเบียนจัดตั้งบริษัทย่อยอีก 1 บริษัท คือ บริษัท
        ไทคอน โลจิสติคส์ พาร์ค จำกัด
        เพื่อวัตถุประสงค์ในการพัฒนาคลังสินค้าให้เช่าและ/หรือเพื่อขาย

    -   ในเดือนกันยายน 2548 บริษัทได้รับเลือกเป็น “Thailand Developer of the
        Year 2005” ซึ่งเป็นรางวัลสำหรับผู้ประกอบการในธุรกิจอสังหาริมทรัพย์ ประจำปี
        2548 ที่สำรวจโดยนิตยสาร Euromoney

    -   ในเดือนพฤศจิกายน 2548 บริษัท ทริสเรตติ้ง จำกัด
        ได้จัดอันดับความน่าเชื่อถือของบริษัท ในระดับ “A” คงที่

    -   ในเดือนกุมภาพันธ์ 2549 บริษัทได้ออกใบสำคัญแสดงสิทธิให้แก่กรรมการ/พนักงาน
        จำนวนรวม 25.618 ล้านหน่วย

    -   ในเดือนเมษายน 2549 บริษัทได้โอนขายโรงงาน 44 โรงงาน รวมมูลค่า 1,982
        ล้านบาทให้แก่กองทุนรวมอสังหาริมทรัพย์ไทคอน
        โดยบริษัทเป็นผู้บริหารอสังหาริมทรัพย์ให้กับกองทุนดังกล่าว

    -   ในเดือนพฤษภาคม 2549 บริษัทได้ออกหุ้นกู้ชนิดระบุชื่อผู้ถือประเภทไม่ด้อยสิทธิ
        และไม่มีหลักประกันจำนวนรวม 1,500 ล้านบาท เสนอขายให้แก่ผู้ลงทุนสถาบัน

    -   ในเดือนมิถุนายน 2549 บริษัทได้ขายเงินลงทุนในบริษัทไทคอน โลจิสติคส์ พาร์ค จำกัด
        จำนวน 5 ล้านหุ้นหรือคิดเป็นสัดส่วนร้อยละ 5 ของทุนจดทะเบียนให้แก่บริษัท พสุสิน
        จำกัด ในราคารวม 38.1 ล้านบาท

    -   ในเดือนพฤศจิกายน 2549
        บริษัทได้ดำเนินการขายหุ้นสามัญเพิ่มทุนให้แก่บุคคลเป็นการเฉพาะเจาะจงจำนวน
        107,000,000 หุ้น ราคาหุ้นละ 19 บาท
        โดยบริษัทได้รับเงินจากการเสนอขายรวมทั้งสิ้น 2,033 ล้านบาท
        (ก่อนหักค่าใช้จ่ายที่เกี่ยวข้อง)

2. ภาพรวมของธุรกิจ

บริษัทและบริษัทย่อยประกอบธุรกิจเป็นผู้ก่อสร้างโรงงานอุตสาหกรรมมาตรฐานและคลังสินค้าให้เช่า/ขายในนิคมอุตสาหกรรม
สวนอุตสาหกรรม และทำเลอื่นที่มีศักยภาพในประเทศไทย
โดยโรงงานของบริษัทตั้งอยู่ในนิคม/สวนอุตสาหกรรม ดังต่อไปนี้

-   นิคมอุตสาหกรรมบางปะอิน จังหวัดพระนครศรีอยุธยา

-   นิคมอุตสาหกรรมไฮเทค จังหวัดพระนครศรีอยุธยา

-   สวนอุตสาหกรรมโรจนะ จังหวัดพระนครศรีอยุธยา

-   นิคมอุตสาหกรรมอมตะนคร จังหวัดชลบุรี

-   นิคมอุตสาหกรรมแหลมฉบัง จังหวัดชลบุรี

-   นิคมอุตสาหกรรมชลบุรี (บ่อวิน) จังหวัดชลบุรี

-   นิคมอุตสาหกรรมปิ่นทอง จังหวัดชลบุรี

-   นิคมอุตสาหกรรมอมตะซิตี้ จังหวัดระยอง

-   นิคมอุตสาหกรรมบางปู จังหวัดสมุทรปราการ

-   เขตส่งเสริมอุตสาหกรรมนวนคร จังหวัดปทุมธานี

-   นิคมอุตสาหกรรมลาดกระบัง จังหวัดกรุงเทพมหานคร

-   นิคมอุตสาหกรรมอีสเทิร์นซีบอร์ด จังหวัดระยอง

โดยนิคมอุตสาหกรรมบางปู เขตส่งเสริมอุตสาหกรรมนวนคร และนิคมอุตสาหกรรมลาดกระบัง
ตั้งอยู่ในเขตส่งเสริมการลงทุนที่ 1 นิคมอุตสาหกรรมบางปะอิน นิคมอุตสาหกรรมไฮเทค
สวนอุตสาหกรรมโรจนะ นิคมอุตสาหกรรมอมตะนคร นิคมอุตสาหกรรมบ่อวิน
และนิคมอุตสาหกรรมปิ่นทอง ตั้งอยู่ในเขตส่งเสริมการลงทุนที่ 2 สำหรับนิคมอุตสาหกรรมแหลมฉบัง
นิคมอุตสาหกรรมอมตะซิตี้ และนิคมอุตสาหกรรมอีสเทิร์นซีบอร์ด ซึ่งตั้งอยู่ในเขตส่งเสริมการลงทุนที่
2 นั้นจะได้รับสิทธิประโยชน์เหมือนเขตส่งเสริมการลงทุนที่ 3
ในกรณีที่นักลงทุนยื่นขออนุญาตจากคณะกรรมการส่งเสริมการลงทุนระหว่างวันที่ 1 มกราคม 2548
จนถึง วันที่ 31 ธันวาคม 2552 โดยหลังจากนั้นจะถือว่าอยู่ในเขตส่งเสริมการลงทุนที่ 2

  คลังสินค้าของบริษัทตั้งอยู่ในพื้นที่ดังต่อไปนี้

-   เขตอุตสาหกรรมโลจิสติคส์ไทคอน (TICON Logistics Park) ถนนบางนา-ตราด กม.39
    จังหวัดฉะเชิงเทรา

-   ศูนย์คลังสินค้าแหลมฉบัง (Laemchabang Logistics Center) ถนนสายกรุงเทพฯ-ชลบุรี
    แยกหนองขาม จังหวัดชลบุรี

เขตอุตสาหกรรมโลจิสติคส์ไทคอนอยู่ในระหว่างการพิจารณา ของคณะกรรมการส่งเสริมการลงทุน
(BOI) เพื่อให้การส่งเสริมเป็นเขตอุตสาหกรรมโลจิสติคส์
(โดยผู้ประกอบการในเขตอุตสาหกรรมโลจิสติคส์ จะได้รับการยกเว้นภาษีเงินได้นิติบุคคลเป็นเวลา
8 ปี)

ศูนย์คลังสินค้าแหลมฉบัง (Laemchabang Logistics Center) ตั้งอยู่ในเขตส่งเสริมการลงทุนที่
2

บริษัทและบริษัท อีโค อินดัสเทรียล เซอร์วิสเซส จำกัด เป็นผู้จัดสร้างโรงงานให้เช่า
ส่วนคลังสินค้าให้เช่าดำเนินการโดยบริษัท ไทคอน โลจิสติคส์ พาร์ค จำกัด
ซึ่งเป็นบริษัทย่อยอีกบริษัทหนึ่ง ทั้งนี้ รายละเอียดของบริษัทย่อยมีดังต่อไปนี้

1.  บริษัท อีโค อินดัสเทรียล เซอร์วิสเซส จำกัด ซึ่งบริษัทถือหุ้นร้อยละ 99.99
    ของทุนจดทะเบียน โดยบริษัท อีโค อินดัสเทรียล เซอร์วิสเซส จำกัด
    ดำเนินธุรกิจเช่นเดียวกับบริษัท
    และถูกจัดตั้งขึ้นเพื่อขอรับการส่งเสริมการลงทุนจากคณะกรรมการส่งเสริมการลงทุนในโครงการก่อสร้างโรงงานมาตรฐานในนิคมอุตสาหกรรมแหลมฉบัง
    ซึ่งเป็นโครงการที่มีรูปแบบเช่นเดียวกับโครงการของบริษัท
    โดยเริ่มดำเนินการในเดือนเมษายน 2544
    และได้รับอนุมัติให้ได้รับการส่งเสริมการลงทุนจากคณะกรรมการส่งเสริมการลงทุนเมื่อเดือนสิงหาคม
    2544 ทั้งนี้ ณ วันที่ 6 มีนาคม 2550 บริษัท อีโค อินดัสเทรียล เซอร์วิสเซส จำกัด
    มีทุนจดทะเบียนและทุนชำระแล้ว 50 ล้านบาท แบ่งออกเป็น 5 ล้านหุ้น มูลค่าที่ตราไว้หุ้นละ
    10 บาท โดยในปี 2546 บริษัท อีโคฯ ได้รับการรับรองคุณภาพมาตรฐาน ISO 9001 :
    2000

2.  บริษัท ไทคอน โลจิสติคส์ พาร์ค จำกัด ซึ่งบริษัทถือหุ้นร้อยละ 95 ของทุนจดทะเบียน
    จัดตั้งขึ้นในเดือนสิงหาคม 2548 เพื่อวัตถุประสงค์ในการพัฒนาอาคารคลังสินค้าให้เช่า/ขาย
    ทั้งนี้ ณ วันที่ 6 มีนาคม 2550 บริษัท ไทคอน โลจิสติคส์ พาร์ค จำกัด มีทุนจดทะเบียน
    1,000 ล้านบาท และทุนชำระแล้ว 750 ล้านบาท โดยมีมูลค่าที่ตราไว้หุ้นละ 10 บาท

ปัจจุบันบริษัท ไทคอน โลจิสติคส์ พาร์ค จำกัด มีอาคารคลังสินค้าพร้อมให้เช่าจำนวน 4
อาคารตั้งอยู่ที่ศูนย์คลังสินค้าแหลมฉบัง (Laemchabang Logistics Center)
บริเวณถนนสายกรุงเทพฯ-ชลบุรี แยกหนองขาม จังหวัดชลบุรี
และอยู่ในระหว่างการพัฒนาคลังสินค้าในเขตอุตสาหกรรมโลจิสติคส์ไทคอน (TICON Logistics
Park) บนพื้นที่ 450.6775 ไร่บริเวณถนนบางนา-ตราด กม. 39 จังหวัดฉะเชิงเทรา
ซึ่งอาคารคลังสินค้าหลังแรกจะสร้างเสร็จและพร้อมให้เช่าในไตรมาส 1/2550

นอกจากบริษัทย่อยดังกล่าวข้างต้นแล้ว บริษัทยังมีการลงทุนในบริษัทร่วม ได้แก่
กองทุนรวมอสังหาริมทรัพย์ไทคอน ซึ่งมีรายละเอียดดังนี้

กองทุนรวมอสังหาริมทรัพย์ไทคอน (TICON Property Fund : TFUND)

TFUND จัดตั้งขึ้นในเดือนเมษายน 2548
เพื่อวัตถุประสงค์ในการลงทุนในอสังหาริมทรัพย์ที่เกี่ยวเนื่องกับกิจการอุตสาหกรรม (Industrial
Properties) โดยอสังหาริมทรัพย์ดังกล่าวไม่จำเป็นต้องเป็นอสังหาริมทรัพย์ที่บริษัท ไทคอน
อินดัสเทรียล คอนเน็คชั่น จำกัด (มหาชน) และบริษัทย่อยเป็นเจ้าของ TFUND
เป็นกองทุนที่เป็นหลักทรัพย์จดทะเบียนในตลาดหลักทรัพย์แห่งประเทศไทย
โดยมีบริษัทหลักทรัพย์จัดการกองทุน ไอเอ็นจี (ประเทศไทย) จำกัด เป็นผู้จัดการกองทุน และบริษัท
ไทคอน อินดัสเทรียล คอนเน็คชั่น จำกัด (มหาชน) เป็นผู้บริหารอสังหาริมทรัพย์ของกองทุน

ปัจจุบัน TFUND มีจำนวนเงินทุน 3,800 ล้านบาท แบ่งออกเป็นหน่วยลงทุนจำนวน 380 ล้านหน่วย
ราคาตามมูลค่าที่ตราไว้หน่วยละ 10 บาท การลงทุนครั้งแรกของ TFUND
เป็นการลงทุนซื้อโรงงานที่มีผู้เช่าแล้วจำนวน 39 โรงงานของบริษัทในปี 2548 มูลค่ารวมทั้งสิ้น
1,730 ล้านบาท และในปี 2549 TFUND
ได้ดำเนินการเพิ่มทุนเพื่อซื้อโรงงานที่มีผู้เช่าแล้วจากบริษัทอีกจำนวน 44 โรงงาน มูลค่ารวมทั้งสิ้น
1,982 ล้านบาท ทั้งนี้ บริษัทมิได้มีข้อผูกพันที่จะต้องซื้อโรงงานทั้ง 83 โรงงานคืนจาก TFUND

บริษัทได้รับการว่าจ้างให้เป็นผู้บริหารโรงงานจำนวน 83 โรงงานดังกล่าว และได้รับค่าจ้างบริหาร
คิดเป็นประมาณร้อยละ 0.9 ของมูลค่าสินทรัพย์สุทธิของ TFUND ต่อปี

TFUND มีนโยบายจ่ายเงินปันผลให้แก่ผู้ถือหน่วยอย่างน้อยปีละ 2 ครั้ง ในอัตราไม่ต่ำกว่าร้อยละ 90
ของกำไรสุทธิของกองทุน ซึ่งกำไรสุทธิของกองทุนดังกล่าวเป็นกำไรที่ได้รับการยกเว้นภาษี ทั้งนี้ ณ
วันที่ 31 ธันวาคม 2549 TFUND มีมูลค่าสินทรัพย์สุทธิเท่ากับ 10.7822 บาทต่อหน่วย

ณ สิ้นเดือนกุมภาพันธ์ 2550 บริษัทมีการลงทุนใน TFUND คิดเป็นร้อยละ 34.89
ของเงินทุนของกองทุน การขายโรงงานให้แก่ TFUND
ถือเป็นช่องทางการระดมทุนของบริษัททางหนึ่ง เพื่อนำเงินที่ได้มาใช้ขยายกิจการของบริษัท
ทั้งนี้นอกจากแหล่งเงินทุนจากผลการดำเนินงานของบริษัท
และแหล่งเงินทุนจากการกู้ยืมจากสถาบันการเงิน บริษัทมีแผนที่จะระดมเงินทุนผ่าน TFUND
อย่างต่อเนื่อง
ซึ่งการกระทำดังกล่าวจะช่วยให้บริษัทมีทางเลือกในการบริหารโครงสร้างเงินทุนได้อย่างเหมาะสม
ทั้งนี้จำนวนโรงงานที่ขายให้แก่ TFUND
จะมีจำนวนน้อยกว่าโรงงานให้เช่าที่บริษัทสร้างขึ้นใหม่และมีผู้เช่าในแต่ละปี

บริษัทมีเงินลงทุนในบริษัทที่เกี่ยวข้อง คือ บริษัท บางกอกคลับ จำกัด จำนวนเพียงร้อยละ 0.22
ของทุนจดทะเบียนของบริษัท บางกอกคลับ จำกัด
เพื่อวัตถุประสงค์ในการใช้บริการของบริษัทดังกล่าว

3. โครงสร้างรายได้

ในอดีตที่ผ่านมาธุรกิจของบริษัท/บริษัทย่อยเน้นการให้เช่าโรงงานซึ่งทำให้บริษัท/บริษัทย่อยมีรายได้ส่วนใหญ่มาจากค่าเช่ารับและค่าบริการ
อย่างไรก็ดีนับตั้งแต่ปี 2548 เป็นต้นมา โครงสร้างรายได้ของบริษัทได้เปลี่ยนแปลงไป
จากการที่บริษัทมีการขายโรงงานจำนวนมากให้ TFUND ในแต่ละปี กล่าวคือ
รายได้จากการขายโรงงานให้ TFUND
จะมีสัดส่วนสูงที่สุดเมื่อเทียบกับรายได้รวมของบริษัทและบริษัทย่อย เนื่องจากการขายโรงงานให้
TFUND
ในแต่ละคราวจะเป็นการขายจำนวนหลายโรงงานซึ่งการเปลี่ยนแปลงโครงสร้างรายได้ดังกล่าว
ทำให้รายได้ค่าเช่ารับและบริการเมื่อเทียบกับรายได้รวมมีสัดส่วนสูงเป็นลำดับสอง อย่างไรก็ตาม
รายได้ค่าเช่ารับและบริการยังคงเป็นรายได้หลักที่สำคัญของบริษัทต่อไป
เนื่องจากเป็นธุรกิจหลักของบริษัทและมีการเติบโตอย่างต่อเนื่อง

นอกจากรายได้จากค่าเช่ารับและรายได้จากการขายโรงงานให้ TFUND ตามที่กล่าวข้างต้นแล้ว
บริษัทยังมีรายได้จากการขายอสังหาริมทรัพย์ให้แก่ผู้ซื้อทั่วไปหรือผู้เช่าที่ใช้สิทธิซื้อโรงงานตามเงื่อนไขที่ระบุในสัญญาเช่า
ทั้งนี้รายได้จากการขายโรงงานให้แก่ลูกค้าในแต่ละปีมีจำนวนที่ไม่แน่นอน
ขึ้นอยู่กับการตัดสินใจของลูกค้าเป็นสำคัญ

รายได้จากงานรับเหมาก่อสร้าง รายได้ค่าบริหารอสังหาริมทรัพย์ให้แก่ TFUND
และส่วนแบ่งกำไรจากเงินลงทุนใน TFUND ตามวิธีส่วนได้เสีย
เป็นรายได้ส่วนน้อยเมื่อเทียบกับรายได้รวมของบริษัท

ในปี 2549 บริษัทมีรายได้จากกำไรที่รับรู้เพิ่มเติมจากการขายอสังหาริมทรัพย์ให้ TFUND

  -------------------------------------- -------- -------- ---------- -------- ---------- --------
  โครงสร้างรายได้                          2547              2548                2549       

                                         ล้านบาท   ร้อยละ    ล้านบาท     ร้อยละ    ล้านบาท     ร้อยละ

  รายได้จากการขายอสังหาริมทรัพย์ให้ TFUND      -        -        1,730.00   68.54    1,982.00   63.73

  รายได้จากการเช่าและการบริการ              521.72   61.10    591.36     23.43    627.98     20.19

  รายได้จากการขายอสังหาริมทรัพย์ให้ผู้เช่า        202.28   23.69    108.65     4.30     259.71     8.35

  รายได้จากงานรับเหมาก่อสร้าง                115.14   13.48    27.42      1.09     41.81      1.34

  รายได้ค่าบริหารอสังหาริมทรัพย์ให้แก่ TFUND      -        -        22.37      0.89     36.60      1.18

  ส่วนแบ่งกำไรจากเงินลงทุนใน TFUND           -        -        25.60      1.01     45.44      1.46
  ตามวิธีส่วนได้เสีย                                                                           

  กำไรที่รับรู้เพิ่มเติมจากการขายอสังหาริมทรัพย์ให้   -        -        -          -        82.06      2.64
  TFUND                                                                                   

  รายได้อื่นๆ                               14.77    1.73     18.74      0.74     34.65      1.11

  รวม                                    853.91   100.00   2,524.14   100.00   3,110.25   100.00
  -------------------------------------- -------- -------- ---------- -------- ---------- --------

โปรดดูการวิเคราะห์การเปลี่ยนแปลงของโครงสร้างรายได้เพิ่มเติมในหัวข้อ
“คำอธิบายและการวิเคราะห์ของฝ่ายจัดการ”

4. เป้าหมายการดำเนินธุรกิจ

เป้าหมายการดำเนินธุรกิจของบริษัทและบริษัทย่อย คือ
การรักษาตำแหน่งการเป็นผู้นำด้านการก่อสร้างโรงงานอุตสาหกรรมมาตรฐานและอาคารคลังสินค้าเพื่อให้เช่าที่มีคุณภาพระดับมาตรฐานสากลควบคู่ไปกับการให้บริการครบวงจร
โดยคำนึงถึงความต้องการของลูกค้าเป็นสำคัญ

สิทธิและประโยชน์ที่บริษัทและบริษัทย่อยได้รับ

ก. สิทธิและประโยชน์จากคณะกรรมการส่งเสริมการลงทุน

-   บริษัท อีโค อินดัสเทรียล เซอร์วิสเซส จำกัด (บริษัทย่อย)
    ได้รับการส่งเสริมการลงทุนจากคณะกรรมการส่งเสริมการลงทุนตามบัตรส่งเสริมเลขที่
    1720(1)/2544 ลงวันที่ 15 พฤศจิกายน 2544
    ในกิจการพัฒนาอาคารสำหรับโรงงานอุตสาหกรรมเพื่อให้เช่าจำนวน 10
    โรงงานในนิคมอุตสาหกรรมแหลมฉบัง ดังมีรายละเอียดที่สำคัญของสิทธิและประโยชน์ ดังนี้

1.
ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลา
8 ปี นับตั้งแต่วันเริ่มมีรายได้จากการประกอบกิจการนั้น (จากวันที่ 20 ธันวาคม 2544 ถึงวันที่ 19
ธันวาคม 2552) ในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคล
ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดเวลาไม่เกิน
5 ปี นับแต่วันพ้นกำหนดเวลานั้น (นับจากวันที่ 20 ธันวาคม 2552 ถึง วันที่ 19 ธันวาคม 2557)
โดยจะเลือกหักจากกำไรสุทธิของปีใดปีหนึ่งหรือหลายปีก็ได้

2.
ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้
ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

3. ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ 50
ของอัตราปกติ มีกำหนด 5 ปี นับจากวันที่พ้นกำหนดระยะเวลาตามข้อ 1 (นับจากวันที่ 20 ธันวาคม
2552 ถึง วันที่ 19 ธันวาคม 2557)

4. ได้รับอนุญาตให้หักค่าขนส่ง ค่าไฟฟ้า
และค่าประปาสองเท่าของค่าใช้จ่ายดังกล่าวเป็นระยะเวลา 10 ปี
นับแต่วันที่เริ่มมีรายได้จากการประกอบกิจการนั้น (นับจากวันที่ 20 ธันวาคม 2544 ถึง วันที่ 19
ธันวาคม 2554)

5. ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละ 25
ของเงินลงทุน นอกเหนือไปจากการหักค่าเสื่อมราคาตามปกติ

6. ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้

โดยมีเงื่อนไขที่สำคัญดังนี้

1. จะต้องประกอบกิจการในนิคมอุตสาหกรรมแหลมฉบัง จังหวัดชลบุรี

2. จะต้องดำเนินการให้ได้รับใบรับรองระบบคุณภาพตามมาตรฐาน ISO 9000
หรือมาตรฐานสากลอื่นที่เทียบเท่าภายใน 2 ปี นับแต่วันเปิดดำเนินการ (ภายในวันที่ 15 พฤษภาคม
2549)

-   บริษัท ไทคอน โลจิสติคส์ พาร์ค จำกัด
    อยู่ในระหว่างการพิจารณาให้การส่งเสริมการลงทุนในเขตอุตสาหกรรมโลจิสติคส์ไทคอนโดยคณะกรรมการส่งเสริมการลงทุน
    โดยหากได้รับการอนุมัติบริษัทจะได้รับการยกเว้นภาษีเงินได้นิติบุคคลเป็นเวลา 8 ปี

  ข. สิทธิและประโยชน์ในเขตอุตสาหกรรมของ กนอ.

จากการที่บริษัทและบริษัทย่อยมีการประกอบธุรกิจการจัดสร้างโรงงานมาตรฐานในเขตนิคมอุตสาหกรรม
ภายใต้การดำเนินงานของ กนอ. อยู่ในปัจจุบัน
บริษัทและบริษัทย่อยจึงพึงได้รับสิทธิประโยชน์ในเขตอุตสาหกรรมจาก กนอ. ดังนี้

1. สิทธิประโยชน์ด้านภาษีอากร (เฉพาะเขตอุตสาหกรรมส่งออก) ที่สำคัญ ได้แก่
ได้รับยกเว้นค่าธรรมเนียมพิเศษอากรขาเข้า ภาษีมูลค่าเพิ่ม และภาษีสรรพสามิต สำหรับเครื่องจักร
อุปกรณ์ต่าง ๆ รวมทั้งวัตถุดิบที่ใช้ในการผลิต
และได้รับยกเว้นภาษีอากรสำหรับของส่งออกไปนอกราชอาณาจักร

2. สิทธิประโยชน์ที่ไม่เกี่ยวกับภาษีอากร ที่สำคัญได้แก่
ผู้ประกอบการจะได้รับอนุญาตให้ถือกรรมสิทธิ์ในที่ดินในนิคมอุตสาหกรรมเพื่อประกอบกิจการ
ได้รับอนุญาตให้นำคนต่างด้าวซึ่งเป็นช่างฝีมือเข้ามาอยู่ในราชอาณาจักรตลอดระยะเวลาที่ได้รับอนุญาต
และสามารถส่งเงินออกนอกราชอาณาจักรเป็นเงินตราต่างประเทศได้
หากเงินจำนวนนั้นเป็นเงินทุนนำเข้าหรือเป็นเงินที่มีข้อผูกพันกับต่างประเทศ

3. สิทธิประโยชน์อื่น ๆ

3.1 สามารถยื่นขอใบอนุญาตที่จำเป็นสำหรับการประกอบการทั้งหมด (ได้แก่
ใบอนุญาตให้ใช้ที่ดินเพื่อประกอบกิจการ ใบอนุญาตปลูกสร้าง และใบอนุญาตประกอบอุตสาหกรรม)
ได้จาก กนอ. (โดยปกติต้องได้รับอนุมัติจากหลายหน่วยงานราชการ)
ซึ่งนับเป็นความสะดวกอย่างยิ่งในการดำเนินการ

3.2 ได้รับบริการสำหรับผู้ลงทุนในเรื่องคำแนะนำ คำปรึกษา เอกสารต่าง ๆ

  ค. สิทธิประโยชน์จากการเป็นบริษัทจดทะเบียนในตลาดหลักทรัพย์แห่งประเทศไทย

1. บริษัทได้รับลดหย่อนภาษีเงินได้นิติบุคคลสำหรับกำไรสุทธิจากอัตราปกติร้อยละ 30 เป็นร้อยละ
25 เป็นเวลา 5 ปี นับตั้งแต่ปี 2546
เนื่องจากการเป็นบริษัทจดทะเบียนในตลาดหลักทรัพย์แห่งประเทศไทยในปี 2545

2. บริษัทได้รับยกเว้นภาษีเงินได้นิติบุคคลสำหรับเงินปันผลรับจากการลงทุนใน TFUND
ซึ่งเป็นหลักทรัพย์จดทะเบียนในตลาดหลักทรัพย์แห่งประเทศไทย หากบริษัทถือหน่วยลงทุน TFUND
ตลอดช่วงเวลา 3 เดือนก่อนและหลังการจ่ายเงินปันผลของ TFUND

  ง. สิทธิประโยชน์จากกรมศุลกากร

บริษัท ไทคอน โลจิสติคส์ พาร์ค จำกัด ได้รับการอนุมัติจากกรมศุลกากรในเดือนมกราคม 2550
ให้จัดตั้งเขตปลอดอากรชื่อ “เขตปลอดอากรไทคอน โลจิสติคส์ พาร์ค”
เพื่อพัฒนาอาคารคลังสินค้าสำหรับเป็นศูนย์กลางการกระจายสินค้าในเขตอุตสาหกรรมโลจิสติคส์ไทคอน
โดยมีสิทธิประโยชน์ด้านภาษีอากรที่สำคัญ คือ การได้รับยกเว้นค่าธรรมเนียมพิเศษอากรขาเข้า
ภาษีมูลค่าเพิ่ม และภาษีสรรพสามิต สำหรับเครื่องจักร อุปกรณ์ต่าง ๆ รวมทั้งวัตถุดิบที่ใช้ในการผลิต
และได้รับยกเว้นภาษีอากรสำหรับของส่งออกไปนอกราชอาณาจักร